
SARRERA
Kontratazioaren testuingurua
INGURA Moodle LMS batean oinarritutako hizkuntza-ikaskuntzarako plataforma da eta ikaskuntza-prozesu osoa modu integratuan kudeatzeko aukera ematen du, online irakaskuntza edo jardun bikoa (blended learning) ahalbidetuz. 
INGURA plataformaren helburua da ikaslearen ikaskuntza autonomoa sustatzea, irakaslearen jarraipena erraztea eta ikaskuntza-esperientzia pertsonalizatua eskaintzea.
INGURAk ikaskuntza-prozesua antolatzeko, garatzeko eta ebaluatzeko ingurune digital osoa eskaintzen du. INGURAn ikastaroak modulu edo unitate didaktikoetan egituratuta daude, eta era askotako baliabideak (testuak, bideoak, audioak, aurkezpenak, eduki interaktiboak) eta jarduerak (galdetegiak, idazlanak, foroak, ahozko ariketak eta bestelakoak) eskaintzen dira.
INGURAk ikaslearen ikaskuntza aktiboa eta autonomoa sustatzen du, feedback automatikoa edo pertsonalizatua emateko aukerarekin, eta, aldi berean, irakasleari ikasleen aurrerapena eta parte-hartzea modu errazean monitorizatzeko aukera eskaintzen dio.
Bestalde, komunikazio- eta lankidetza-tresnek (foroak, mezuak, talde-jarduerak edo bideokonferentzien integrazioa) elkarreragina eta ikaskuntza-komunitatea indartzen dute, eta ikaskuntza-ibilbide malguak diseinatzeko aukerak ikasleen erritmo eta behar desberdinetara egokitzea ahalbidetzen dute.
INGURA ez da, beraz, edukiak gordetzeko biltegi hutsa; aitzitik, euskararen irakaskuntza eta ikaskuntza aberasteko diseinatutako ingurune pedagogikoa da, non baliabide digitalek, jarduera interaktiboek, ebaluazioak eta komunikazio-tresnek elkarrekin laguntzen duten ikaskuntza-esperientzia eraginkor eta motibatzailea sortzen.
INGURAn dagoeneko A1 eta A2 mailako ikastaroak eskaintzen dira. Eta aurki B1 mailakoa osatu eta eskainiko da. 

Kontratazioaren helburua: sortak eta bien arteko koordinazioa
Kontratazio honen helburua da Helduen Euskalduntzearen Oinarrizko Curriculumaren (HEOC) eta Europako Erreferentzia Markoaren (EEM) ildo metodologikoei jarraikiz, B2 mailako ikastaroa eta bere ikus-entzunezko baliabideak sortzea, INGURA plataforman argitaratu eta INGURA erabiltzaileen eskura jartzeko. 
Kontratazio hau bi lotetan egituratuko da. Baina bi loteek xede bateratu bati erantzungo diote: INGURA B2 mailako ikastaro digitala modu koherentean sortu, osatu eta plataforman argitaratzea.  
· 1 SORTA: INGURA B2 ikastaroaren eduki didaktikoaren sorkuntza eta argitalpena 
Lehen sortak ikastaroaren diseinu didaktikoa, programazioa, ikasmaterialen sorkuntza eta argitaratzea izango ditu ardatz;  
· 2 SORTA: INGURA B2 ikastaroaren testu eta ikus-entzunezkoen ekoizpena 
Bigarren sortak, berriz, ikastaroaren garapenerako beharrezkoak diren ikus-entzunezko baliabideak sortu eta ekoitziko ditu. 
Bi lan-ildoak bereiziak izango badira ere, elkarren osagarri eta mendeko izango dira, ikastaroaren azken emaitza bateratua eta pedagogikoki koherentea izan dadin.
Horregatik, ezinbestekoa izango da bi kontratuen arteko koordinazio jarraitua bermatzea. Beraz, B2 INGURA koordinazio-taldeko partaide izango dira HABE, eduki-sortzaileen arduraduna eta ikus-entzunezko ekoizpen-taldeko arduraduna.
HABE izango da egitasmoaren koordinatzaile nagusia, eta hark ezarriko ditu lanen garapenari, egutegiari, kontraste-prozedurei eta azken produktuen egokitasunari buruzko irizpide orokorrak. Nolanahi ere, lote bakoitzeko esleipendunek kontuan hartu beharko dute beren lanak beste sortaren garapenean eragina izango duela, eta, era berean, beste esleipendunak sortutako material, gidoi, erabaki didaktiko edo ekoizpen-baldintzen menpe egon daitekeela.
Ondorioz, esleipendunek lankidetza-jarrera aktiboa izan beharko dute, eta beharrezko informazioa, dokumentazioa eta ekoizpen-erabakiak garaiz partekatu beharko dituzte, lanen arteko koherentzia didaktikoa, metodologikoa, teknikoa eta estetikoa bermatzeko. Bereziki, ikasunitateen diseinuak, gidoi didaktikoek, input nagusiek, ikus-entzunezko baliabideek eta plataforma barruko argitalpen-prozedurek elkarri lotuta egin beharko dute aurrera. Horrenbestez, kontratu bakoitzaren autonomia errespetatuta ere, bi loteetako lanak egitasmo bakar baten baitako ekarpen osagarritzat hartuko dira. 









 1.SORTA
EUSKARA IKASTEKO INGURA PLATAFORMARAKO B2 MAILAKO EDUKI DIDAKTIKO DIGITALEN SORKUNTZA ETA ARGITALPENA


1.- Kontratazioaren helburua
Kontratazio honen helburua da INGURA euskara ikasteko plataformarako helduen euskalduntzearen B2 mailako ikas-irakas eredu konbinatuan (autoikaskuntza eta ikaskuntza tutorizatua, bakarka eta taldean) ikastaro digitala sortzea eta argitaratzea. Alegia, B2 mailarako ikastaroaren edukiak (programa, jarduerak eta gidoi didaktikoak) sortu eta INGURA ikas-plataforman argitaratzea. Zehatz esanda:
· B2 euskara-mailaren gaitasun komunikatiboa lortzeko ekintza komunikatiboen programa edo mapa sortzea: ekintza komunikatiboen hurrenkera eta edukien hustuketa jasoko duena.
· Diseinu instrukzionalaren araberako jarduera didaktikoak sortzea, bai helburu didaktikoari, bai tipologiari eta baita kopuruari dagokionez ere. 
· Ikasunitate bakoitzaren eduki(ar)en azalpena: gidoi didaktikoak sortzea.
· Jarduera bakoitzaren audioak, instrukzioak, itemak, testuak nahiz euskarri grafikoak (input, feedback edo beste funtzio baterako) sortu, editatu eta argitaratzea.
Ikastaroaren osagaiak, beraz, hauek dira:
· Programa edo mapa
· 80 gidoi didaktiko
· B2 mailako ikastaroa: 
· 80 ikasunitate: 
· 16 berrikusketa ikasunitate
· Atariko informazio didaktikoa
· Ikasunitateen jarduera bakoitzak jarduera motaren arabera osagaiak izango ditu.  Osagaiak hauek dira:
· Audioak
· Instrukzioak
· Itemak
· Testuak
· Artxiboak (h5p...)
· Ilustrazioak edo euskarri grafikoak
Zereginak: 
· INGURA B2 Diseinu instrukzionalari eta irizpide metodologikoei jarraikiz, jarduera autozuzenduak eta tutorizatuak sortzea eta jarduera-tipologia bakoitzari dagokion artxibo digitala eratu eta argitaratzea.
· Jarduera bakoitzeko osagaiak (audioak, ilustrazioak… etab.) sortu eta artxibo digitaletan integratzea.
· Sortzaile-lantaldea zuzentzea.
· INGURA B2 ekoizpen-taldearekin koordinazioa eta inputen sorkuntzan irizpide didaktikoak bermatzea.
· INGURA B2 ekoizpen-taldeak inputak (fikzio-gidoiak, irakurgaiak, podcast-gidoiak...) sortzeko bideratzen duen prozesuan parte hartzea eta irizpide didaktikoez arduratzea.
· HABEk eta INGURA B2 ekoizpen-taldeak osatzen duten koordinazio-taldeko kide izatea.

2. INGURA erabiltzailea
Ikasmaterial hauen hartzailea 16 urtetik gorako pertsona heldua da eta euskararen oinarrizko erabiltzaile (A1 eta A2) eta erabiltzaile independente (B1) gaitasuna gaindituta, erabiltzaile aurreratua (B2) izan nahi du. Horretarako, euskara ikasten eta euskal kulturan murgiltzen jarraitzeko ahalegina egingo du. Ikasmaterial hauen hartzailea euskararen ikas-prozesuaren erdigunean egongo da. 
Erabiltzaile hau jarduera autonomoak nahiz irakasle batek gidatutakoak egiteko prest dago, bai bakarka eta baita taldean elkarreraginean ere. Bestalde, ikasmaterial hauen hartzaileak online ikasereduan aritzeko eskarmentua eta gaitasun digitala du.
2.1.- Erabiltzaileen sarbidea: doako eta matrikulapeko ereduak
Euskararen ikaskuntza sustatzeko helburuz, INGURA ikastaroen zenbait eduki doan eskainiko zaizkie INGURAn izena ematen duten erabiltzaileei. Erabiltzaile horiek doako ikastaro ireki horiek egin ondoren, euskara ikasten jarraitzeko interesa piztea aurreikusten da. Hori horrela, ikastaroan matrikulatu eta euskaltegiek ikas-prozesuan gidatuko dituzte ikasleak, eta tutoretza- eta aholkularitza-zerbitzuak eskainiko dizkiete.
2.2.- Erabiltzaileen datu akademiko eta administratiboen kudeaketa
INGURA ikastaroetatik eratorritako datu akademiko eta administratiboen kudeaketa, matrikulazioa, komunikazioa eta jarraipena ahalbidetuko du INGURA plataformak.
2.3.- Erabilera-esperientzia
Erabiltzaileen aniztasuna kontuan hartuz, INGURAn edukien eta plataformaren nabigazio erraztasuna, erabilgarritasuna eta irisgarritasuna bermatuko da, baita ikaskuntza-ingurunearekiko, tutorearekiko eta sistemaren gainerako erabiltzaileekiko komunikazioa ere.
3. Oinarri didaktikoak
INGURAren oinarri didaktikoek hizkuntza-komunikazio errealerako gaitasuna garatzea dute helburu: ikaslea testu erreal eta esanguratsuen bidez hizkuntza ulertu, erabiltzeko moduaz hausnartu, eta egoera komunikatibo errealetan eraginkortasunez jarduteko prestatzea, hain zuzen.
3.1.- Hizkuntzaren eta ikaskuntzaren ikuspegia
Europako Erreferentzia Marko Bateratuaren oinarri psikopedagogikoak, hizkuntzen ikaskuntzarako metodologietan eragina duten zientzien ekarpenak eta HEOCak zehazten dituen ildo metodologikoak aintzat hartuta, ikasmaterial hauek ikaskuntzaren ikuspegi komunikatiboa, soziokonstruktibista, ekintzara bideratutakoa eta kultura-gaitasunean oinarritutakoa izango dute abiapuntu eta ardatz. Ikuspegi horren arabera, ikaslea edota hizkuntzaren erabiltzailea, ekintzak burutzen dituen gizarte eragilea da eta horiek hizkuntza-ekintza komunikatiboen bidez gauzatzen ditu. Ekintzak ikasleen interesekoak izanik, hauek burutzeko beren aurrezagutza eta gaitasun orokor guztiak erabiltzen dituzte ikasleek, jardun komunikatibo esanahiduna eta esanguratsua bultzatuz. 
Planteamendu komunikatiboaren arabera, gramatikak bereizitako hizkuntzaren unitate txikiek eta solteek ez baina, benetako komunikazio-unitateek hartuko dute tokia ikas-irakaskuntzaren erdigunean. Bloke natural horiek —ekintza komunikatiboak— izango dira hizkuntzaren ikaskuntzako eta irakaskuntzako abiapuntu eta helburu, eta ez unitate txikiak.
3.2.- Programaren diseinua
Maila bakoitzerako aurreikusitako helburu-ekintzen hurrenkerak osatuko du syllabusaren edo programaren oinarria. Inputean aurkeztuko dira edukiak eta hortik abiatuta, landuko, hausnartuko eta ebaluatzeko prozedurak diseinatuko dira. 
HEOCean komunikazioaren eta ekintza-ikuspegiaren baitan aurkezten eta zehazten dira mailaz mailako adierazpide linguistikoak. Baliabide horiek, nahiz eta, laburtze aldera, guztiak HEOCean eskema baten arabera aurkeztu, ez dira aipatutako eskema horren ildotik programatu behar, ezta landu behar ere, baizik eta adierazten dituzten funtzio komunikatiboen arabera. Izan ere, adierazpide linguistikoak ez dira curriculuma, ezta euskalduntzearen berariazko helburu ere; helburu den gaitasun komunikatiboranzko bitarteko baizik.
Hori dela eta, programa edo syllabusa inputean aurkeztu eta mailako helburuak betetzeko adinako ekintza eta funtzioen hustuketatik osatuko da, edukien aurkezpen eta erabilera testuinguratu eta integratu bat eskainiz.
INGURA B2 Programa edo syllabusa mapa batean irudikatu eta aurkeztuko da. Mapa programaren logika eta koherentzia didaktikoa aztertu eta egokitzeko tresna da, batetik, unitatearen baitan (irakurketa horizontala eginez) eta ikastaroaren progresioaren harian (goitik beherako irakurketa eginez).
Mapa honela antolatuko da: 
[image: ]

3.3.- INGURA jarduerak diseinatzeko irizpide orokorrak
INGURAko ikaskuntza-prozesuaren ardatza testua da, testu testuinguratuen bidez gauzatzen baita komunikazioa eta bihurtzen baita ikaskuntza benetan esanguratsu.
Horrenbestez, ikasleei mailari dagozkion hizkuntza-lagin natural eta benetakoak eskainiko zaizkie, komunikazio-egoera errealen eredu gisa. Inputak ahozkoak zein idatzizkoak izango dira, betiere ulergarritasuna, naturaltasuna eta esanguratasuna zainduz. Edukiek ikaslearen interesarekin eta esperientziekin lotura izan beharko dute, motibazioa sustatzeko eta hizkuntzarekiko inplikazioa handitzeko.
Jardueren diseinuan eskainitako eta eskatutako testuen arteko oreka bilatuko da. Ikasleak testuak ulertu, aztertu eta interpretatzeko aukera izango du, baina baita komunikatzeko, hausnartzeko eta bere ekoizpenak sortzeko ere. Inputek ez dute informazioa transmititzeko funtzio hutsa izango; komunikazio-ereduak, estrategiak eta baliabide linguistikoak eskuratzeko bidea ere izango dira.
Baliabide linguistikoak, gramatikalak eta lexikalak ekintza komunikatiboen barruan aurkeztuko dira. Ikasleak erabileratik abiatuta ondorioak ateratzea sustatuko da, hau da, bide induktiboa lehenetsiko da. Hala ere, beharrezkoa denean, hizkuntzaren inguruko hausnarketa eta ikaskuntza esplizitua ere bideratuko dira, forma eta esanahiaren arteko loturak sendotzeko.
INGURAk ikaskuntza autonomoa garatzea du helburu. Horretarako, ikasleari bere ikaskuntzaren inguruan hausnartzeko, estrategiak garatzeko eta ezagutza finkatzeko espazioak eskainiko zaizkio. Aldi berean, talde-jardueren bidez, elkarreragina, lankidetza eta komunikazio errealerako aukerak sustatuko dira.
Diseinuan komunikazio-modu guztiak modu integratuan landuko dira: trebetasun hartzaileak (ulermena), ekoizlea edo sortzaileak (ekoizpena), elkarreragina eta bitartekotza. Horrela, hizkuntza ez da trebetasun isolatuen bidez lantzen, komunikazio-jarduera osoen bidez baizik. Diseinu horren logika didaktikoaren arabera sortuko dira jarduerak.
Era berean, ikaslearen aurrezagutzak, esperientziak eta ikas-estrategiak abiapuntutzat hartuko dira. Jarduerek estrategia komunikatiboak eta ikas-estrategiak erabiltzea sustatuko dute, ikasleak gero eta autonomia handiagoz jardun dezan.
Azkenik, ebaluazioa ikaskuntza-prozesuaren parte izango da. Horretarako, prozesuari zein produktuari begirako ebaluazio-baliabideak eskainiko dira, ikasleak bere aurrerapena ezagut eta neur dezan. Autoebaluazioa, koebaluazioa eta irakaslearen ebaluazioa uztartuz, ikasleak bere ikaskuntzaren gaineko kontzientzia garatzeko eta hobetzeko aukerak izango ditu.
Laburbilduz,
· Hizkuntza-unitatea testua da, testu testuinguratuen bidez gauzatzen baita komunikazioa eta esanguratsu bihurtu ikaskuntza.
· Inputaren benetakotasuna eta naturaltasuna: mailako egoera komunikatiboen eredutzat jo daitezkeen hizkuntza-lagin natural eta benetakoak aurkeztuko dira. 
· Ahozko nahiz idatzizko input ulergarria eta esanguratsua eskainiko da: argia eta egituratua, ikaslearen interesa eta motibazioa piztuko duena. 
· Eskatu eta eskainitako testuen artean oreka egongo da eta helburu zehatza izango dute: hausnartzea, komunikazio-ereduak eskuratzea...
· Baliabide linguistiko-lexikalak ekintza komunikatiboaren baitan aurkeztu eta eskuratuko dira. Bide induktiboa lehenetsiko da, baina gramatikaren eta lexikoaren ikaskuntza esplizitua ere bideratuko da.
· Lan autonomoa garatuko da, hausnartzeko eta finkatzeko tarteak eskainiz. Talde-lanaren bidez, elkarreraginerako aukera emango da.
· Hizkuntza-trebetasunak edo komunikazio-moduak uztarturik aurkeztuko dira diseinuan: trebetasun hartzaileak, sortzaileak, bitartekotza eta elkarreragina.
· Ikaslearen aurrezagutzak kontuan hartuko dira.
· Ikaslea ikas-estrategiak eta estrategia komunikatiboak baliatzea bideratuko da.
· Prozesuari zein produktuari begirako ebaluazio-baliabideak eskainiko dira: autoebaluazioa, irakasleen ebaluazioa eta koebaluazioa.

4. INGURAren diseinu instrukzionala: ezaugarri nagusiak 
INGURA B2 mailako ikastaroaren input nagusiak egoera-bideoak, podcast-bideoak eta irakurgaiak izango dira. Unitate bakoitzaren abiapuntu  gisa, hizkuntza-lagin erreal eta benetako modura aurkeztuko dira eta bertan aurkituko ditu ikasleak  unitatean landuko diren edukien erabilera-ereduak, batetik, trebetasun hartzaileak landu eta, bestetik, benetako ereduetatik  hizkuntzaren hausnarketa  egin dezan. 
Input hauen hustuketa eta erabilera unitatearen hezurduraren baitan une didaktiko zehatzetan egingo da.

4.1.- Input nagusien ezaugarriak
INGURA B2 ikastaroaren diseinuan hiru input nagusi erabiliko dira: egoera-bideoak, bideo-podcastak eta iritzi-zutabe formako irakurgaiak. Hirurek batera osatzen dute ikastaroaren inputen ekosistema, eta helburu bera dute: ikaslea kalitatezko hizkuntza-inputarekin harremanetan jartzea, euskararen erabilera erreal eta esanguratsuaren bidez komunikatzeko gaitasuna gara dezan.
Input guztiak benetako komunikazio-praktiketan oinarritzen dira, baina bakoitzak komunikazioaren alderdi desberdin bat lantzen du. Egoera-bideoek komunikazio-ekintzak eta elkarreragina erakusten dituzte; bideo-podcastek gaurkotasuneko eta interesa pizten duten gaien inguruko ahozko diskurtsoa eskaintzen dute; eta iritzi-zutabeek gogoeta, interpretazioa eta argudiaketa garatzeko eredu idatzia eskaintzen dute. Horrela, ikasleak hizkuntza hainbat euskarri, ikuspegi eta testuingurutan jasotzen du, betiere B2 mailako komunikazio-gaitasunak garatzeko helburuarekin. 
4.1.1.- Input guztiek partekatzen dituzten ezaugarriak
Hiru input motek oinarri metodologiko komun batzuk dituzte:
· Benetakotasuna: hizkuntza benetako erabilera-testuinguruetan aurkezten dute, ez hizkuntza-eduki isolatu gisa. 
· Interesgarritasuna eta motibazioa: ikaslearen arreta eta jakin-mina pizteko diseinatuta daude, ikaskuntza esperientzia erakargarriago bihurtuz. 
· Gai interesgarri eta esanguratsuak: ekarpenak egiteko modukoak, hizpidea ematen dutenak eta gizarteko gaiekin lotutako edukiak lantzen dituzte. 
· Input aberatsa: hiztegia, egitura linguistikoak, diskurtso-antolatzaileak, ikuspegiak eta euskal nahi nazioarteko kultura-erreferentziak modu integratuan eskaintzen dituzte. 
· Ekoizpenerako abiapuntua: ulermen-jarduerak ez ezik, eredu izateko eta behaketarako eta ondorengo ahozko eta idatzizko jarduerak ere elikatzen dituzte. 
· Hizkuntza-erabilera erreala oinarrian: Pentsamendu kritikoa. Informazioa ulertu, interpretatu, kontrastatu eta iritzia eraikitzeko aukera ematen dute.

4.1.2.- Input bakoitzaren ekarpen berezia
· Egoera-bideoak: elkarreragin-ereduak
Egoera-bideoek eguneroko eta gizarte-eremuetako komunikazio-egoerak erakusten dituzte. Ikasleak pertsonen arteko elkarreragina, ahozko hizkuntza naturala, keinuak, adierazpenak eta komunikazio-estrategiak testuinguruan ikusten ditu. Horien bidez, komunikazioa nola gertatzen den behatzen du, eta egoera komunikatiboen logika ulertzen du. Gainera, ikus-entzunezko narrazioaren bidez, entretenimendua eta motibazioa uztartzen ditu.
· Bideo-podcastak: ideiak, ahotsak eta ikuspegiak
Bideo-podcastek gaurkotasuneko edo interesa pizten duten gaiak jorratzen dituzte elkarrizketen, solasaldien edo eztabaiden bidez. Ikasleak B2 mailako ahozko diskurtso luzeagoak entzuten ditu, iritziak, azalpenak, adostasunak, desadostasunak eta argumentuak identifikatuz. Aldi berean, bideo-podcastek entretenitu, interesa piztu eta gai baten inguruko jakin-mina sustatzen dute. Haien funtzio nagusia ez da edukia azaltzea, baizik eta hizkuntza erabiltzen duten pertsonen arteko benetako komunikazioa erakustea.
· Irakurgaiak: hausnarketa eta argudiaketa
Irakurgai guztiek iritzi-zutabearen formatua izango dute. Formatu bateratu horrek koherentzia ematen dio ikastaroari eta, aldi berean, B2 mailan bereziki garrantzitsuak diren gaitasunak lantzeko aukera eskaintzen du. Iritzi-zutabeetan datuak, gertaerak, adibideak, kontakizunak, interpretazioak eta iritzi pertsonalak batera agertzen dira. Horri esker, ikasleak ez du informazioa soilik jasotzen; informazioa interpretatu, argumentuak identifikatu eta bere iritzia eraikitzen ikasten du.

4.2.- Azalpen-bideoak
Irakaslearen azalpenen modura, azalpen-infografiak edo bideoak txertatuko dira INGURA B2 diseinuaren hezurduran. 
Azalpen-infografiek edo bideoek (off ahotsean) ikasunitatean landuko den eduki gramatikal edo diskurtsibo baten/batzuen azalpena eskainiko dute. 
Ezaugarri nagusiak hauek izango dira:
· Programan jasotako edukien araberako gidoi didaktikoetan oinarrituko dira.
· Ikasleak zer egin eta zer landuko duen aurkeztuko da.
· Hizkuntza-arauaren azalpen esplizitua emango da: off ahotsa eta grafismoaz baliatuta. 
· Ondorioak atera eta jarduera praktiko bat egiteko aukera eskainiko da.
· Laburpena erantsiko da.  
· Azalpenaren hizkuntza: 
· Ahalik eta metahizkuntza gutxien erabiliko da, beharrezkoa baino ez. 
· B2 mailako ikasleen ulermen-mailakoak izango dira.
· Euskarri lagungarria: azpitituluak euskaraz 

4.3.- Komunikazio-trebetasun guztiak landuko dira: adierazpena, ulermena eta elkarreragina
Beraz, ahozko eta idatzizko ulermena eta ekoizpena praktikan jartzeko jarduera zehatzak egingo dira, mailaren araberako ekintza komunikatiboak aintzat hartuta. Gainera, teknologiaren aurrerapenek mintzamena online lantzeko aukera emango dute, taldean modu sinkronoan ez ezik, asinkronoan eta elkarreragin digitalean aritzeko ere bai.
4.4.- Jardueren tipologia
Mota guztietako jarduerak eskainiko ditu INGURAk, landu nahi den edukiaren eta helburu didaktikoaren arabera. Horretarako, INGURA Moodle-LMSarekin bateragarriak diren tresna guztiak baliatuko dira.
Jarduera hauek ikasleak ahoz nahiz idatziz, bakarka nahiz taldean burutuko ditu. 
Jarduera-tipologia:
· Bakarka egiteko jarduera itxiak: feedback automatizatua testu nahiz audioz. Kalifikazio kuantitatiboa. 
· Bakarka egiteko jarduera irekiak: tutorizatuak. Kalifikazio kuantitatiboa eta kualitatiboa.
· Talde-jarduera sinkronoak eta asinkronoak.
· Talde-jarduera tutorizatuak. Kalifikazio kuantitatiboa eta kualitatiboa.
· Ebaluazio-jarduerak.
· Teknikak: hutsuneak bete, bikoteak osatu, aukera anitzeko galderak, grabazioak, testu-idazketa… Tekniken konbinazioa eta sekuentziazio ugaria.
· Hizkuntzaren teknologiak ahalbidetuko dituen ahozko nahiz idatzizko jarduerak: mintzalagun birtuala, testua ahots bihurtu, ahotsa testu bihurtu... 

4.5.- Ikaskuntza autonomoa eta gidatuaren arteko konbinazioa eta garapena
Maila bakoitzaren diseinu instrukzionalaren eta progresioaren araberakoa izango da ikaskuntza. Ikasleek modu autonomoan egingo dituzten banakako jarduerak taldea osatzen duten gainerako ikaskideekin eta tutorearekin elkarri eragiteko beste jarduera batzuekin konbinatuko dira: Tutorizatuak/ez tutorizatuak, bakarka/taldean, sinkronoak/asinkronoak.
4.6.- Praktika askea: Hizkuntza-erabilera irekia. Txatbota edo mintzalagun birtuala
INGURAk hizkuntzaren erabilera ireki eta informalerako tarteak izango ditu. Horretarako, adimen artifizialean oinarritutako laguntzailea eskainiko du HABEk. Baliabide honen bidez ikaslearen esku egongo da elkarrizketa osoa, eta esanahiaren negoziazioa ahalbidetuko da. 
4.7.- Gamifikazioa
Proposatutako jardueretan, komenigarritzat jotzen denean, gamifikazio-estrategiak eta dinamikak erabiliko dira, animo-esaldi edo sari gisa, ikasleek jarduerak behar bezala egiten dituztenean edo beren ibilbidean aurrerapen nabarmenak egiten dituztenean, motibatuta egon daitezen eta esperientzia ahalik eta onena izan dadin. Izan ere,
· Ikasteko motibazioa pizten dute.
· Ikaskuntza esanguratsuagoa errazten dute, eta memorian atxikipen handiagoa ahalbidetzen dute, erakargarriagoa baita.
· Ikaslearen atxikipen handiagoa lortzen dute eduki eta zereginekin.
· Emaitza neurgarriak ematen dituzte, hala nola mailak, puntuak eta dominak.

4.8.- Jarraipena: ebaluazio- eta autoebaluazio-tresnak
INGURAk aukera emango die ikasleei ahozko, idatzizko edo ikus-entzunezko ekoizpenak gordetzeko, ikaskuntza-prozesuaren jarraipena egiteko tresna gisa, tutoreak ebaluatu  eta ikasleek egindako aurrerapenak uneoro autoebaluatu ahal izateko.


5.- INGURA ikasplataforma
INGURA ikas-inguruneak ikaskuntza autonomoa, pertsonalizatua eta ebaluazio jarraitua ahalbidetzen ditu. Era berean, irakasleei aukera ematen die ikasleen aurrerapena jarraitzeko eta esku-hartze pedagogikoak antolatzeko, eta kudeatzaileei espediente akademikoak eta administratiboak kudeatzeko. 
5.1.- Ikastaroen antolaketa eta edukien kudeaketa
INGURA ikastaroak modulu, ikasunitate edo sekuentzia didaktikoetan egituratzen dira, hizkuntza-gaitasunen (ulermena, mintzamena, irakurmena, idazmena eta bitartekotza) garapen progresiboa ahalbidetuz.
Eduki mota desberdinak integra daitezke:
· testuak eta dokumentuak;
· bideoak eta audioak;
· aurkezpen interaktiboak;
· irudiak eta infografiak;
· H5P jarduerak 

5.2.- Ikaskuntza-jarduerak
INGURAk jarduera didaktiko ugari eskaintzen ditu hizkuntzen ikaskuntzara egokituak, besteak beste:
· galdetegi automatizatuak;
· hutsuneak betetzeko ariketak;
· parekatze-ariketak;
· aukera anitzeko galderak;
· irakurmenaren ulermena lantzeko jarduerak;
· idazlanak;
· ahozko ekoizpena lantzeko audio edo bideoak;
· ebaluazio-testak

Jarduera hauek berehalako feedback automatikoa edo irakaslearen ebaluazio pertsonalizatua jasotzeko aukera eskaintzen dute.
5.3.- Ebaluazioa eta feedbacka: tresnak
INGURAk ebaluazio jarraitua errazten du, honako baliabideekin:
· kalifikazio-eremua;
· jarduera autozuzenduak eta autoebaluazio-tresnak;
· iruzkin pertsonalizatuak;
· saiakera anitzeko ebaluazio-jarduerak;
· aurrerapenaren eta emaitzen jarraipen historikoa.
Feedbacka testu bidez, emaitza automatikoen bidez, bideo tutoretza-saioetan... emateak ikaslearen hobekuntza-prozesua indartzen du.
5.4.- Ikaslearen jarraipena eta ikaskuntza-analitikoa
Plataformak ikasleen jardueraren monitorizazio zehatza eskaintzen du, besteak beste:
· konektatuta emandako denbora;
· egindako jarduerak;
· lortutako emaitzak;
· ...

Datu horiek kudeaketa akademikoa eta administratiboa hobetzen laguntzen dute.
5.5.- Komunikazioa eta elkarlana
Komunikazio sinkronoa eta asinkronoa sustatzeko tresnak eskaintzen dira:
· foro didaktikoak;
· jakinarazpenak;
· mezu pribatuak;
· egutegia, mintza-saio eta tutoretzen programazioa;
· talde-lanak;
· bideokonferentzia-tresnen integrazioa.

Tresna hauek hizkuntzaren erabilera komunikatiboa sustatzen dute eta ikaskuntza komunitarioa indartzen dute.

6. INGURA B2 ikastaroa
6.1.- INGURA ikaseredua 
INGURA B2 ikastaroak ikaskuntza malgua, gidatua eta ikaslearen autonomia sustatzen duen eredua izango du oinarri. Ikaskuntza-prozesua bi osagai nagusitan antolatuko da: alde batetik, ikasleak modu autonomoan egingo duen lana, eta bestetik, tutorearen laguntzarekin eta beste ikaskideekin garatuko diren jarduerak.
Ikaskuntza-denboraren % 50 autoikaskuntzara bideratuko da. Tarte horretan, ikasleak INGURA plataformako edukiak eta jarduerak landuko ditu bere erritmoan, ikaskuntza-prozesuaren ardura nagusia bere gain hartuz. Gainerako % 50a ikaskuntza tutorizatuari dagokio, eta bertan sartzen dira bakarkako saioak, mintza-saioak, tutoretza-saioak eta ikaskuntza-komunitatearen dinamizazioa. Tutorizazioaren barruan, % 5 banakako jarraipenari eta aholkularitzari eskainiko zaio, eta % 45 ikasleen ebaluazioari, komunikazioari eta talde-dinamizazioari.

Ikaskuntza-jardueren antolaketari dagokionez, ikastaroaren % 80 bakarkako jardunean oinarrituko da, ikasleak bere kabuz egiteko moduko jarduerak lehenetsiz. Hala ere, ikaskuntza sozialaren garrantzia kontuan hartuta, jardueren % 20 taldean garatuko da, batez ere ahozko elkarreragina, lankidetza eta ikaskideen arteko ikaskuntza sustatzeko.
Ebaluazioa ikaskuntza-prozesuaren parte integratua izango da. Horretarako, ikastaroan zehar berrikusketa-unitateak txertatuko dira, ikaskuntza-mailaren jarraipena egiteko eta lortutako aurrerapena egiaztatzeko. Berrikusketa-unitate horiek ikastaro osoaren % 10 inguru hartuko dute.

Azkenik, ikastaroak eredu asinkronoa lehenetsiko du, ikaskuntzaren % 75 ikasleak nahi duen unean eta bere erritmoan egin ahal izateko. Era berean, % 25 jarduera sinkronoei eskainiko zaie, hala nola tutoretza-saioei, mintza-saioei edo taldeko bestelako topaketei, ikasleen arteko elkarreragina eta tutorearen laguntza zuzena bermatzeko.

INGURA B2 ikastaroak 340 ikastordu eskainiko ditu 80 ikasunitate eta 16 berrikusketa-unitatetan banatuta:

6.2.- INGURA  B2 ikasunitateak 
6.2.1.- Oinarri metodologikoa
Ikasunitatearen egitura osoak progresio argi bati erantzuten dio: ikaslea hizkuntzaren aurrean jarri, hizkuntza behatu eta ulertu, hizkuntzaren funtzionamenduaz jabetu, eta azkenik, hizkuntza hori erabiliz komunikatu. Horrela, inputaren eta ekoizpenaren arteko lotura etengabe mantentzen da, eta ikasleari aukera ematen zaio hizkuntza-baliabide berriak modu gidatuan eskuratu, finkatu eta benetako komunikazio-egoeretan erabiltzeko.
Egitura honek koherentzia didaktikoa eta tematikoa izango du. Horrek esan nahi du, ikasunitatearen baitan aurkezten diren lagin, eredu eta adibideak ikasunitatearen testuinguruaren baitan kohesio-baliabide direla.
6.2.2.- INGURA B2 ikasunitatearen egitura didaktikoa
INGURA B2ko ikasunitateek ikuspegi komunikatibo eta ekintzara bideratua izango dute oinarri. Ikasunitate bakoitza ikaslearen ikaskuntza-prozesu naturala errespetatuz diseinatuko da: lehenik, hizkuntza behatu, ulertu eta aztertzeko aukerak eskainiko dira, eta ondoren, hizkuntza hori modu progresiboan erabiltzeko eta ekoizteko jarduerak garatuko dira. Horretarako, ikasunitateek lau une didaktiko nagusi izango dituzte.
A. Prestaketa-jarduerak (bakarka)
Lehen fase honen helburua izango da ikaslea gaian murgiltzea eta input nagusia ulertzeko beharrezko aurrezagutzak aktibatzea. Horretarako, girotze-inputak erabiliko dira, unitatearen gaiarekin lotutako interesa pizteko eta testuingurua eraikitzen laguntzeko.
Fase honetan hiztegia aurreikusteko jarduerak, ulermena errazteko atazak eta lehen ekoizpen txikiak proposatuko dira. Jarduerak oso gidatuak izango dira, eta ahal den neurrian autozuzenduak edo autoebaluagarriak, ikasleak bere ikaskuntza autonomoki kudeatu ahal izan dezan. Fase honetan mintzamena eta idazmena ere landuko dira, betiere input nagusia jasotzeko prestatze-lanaren barruan.
B. Sakontzeko eta finkatzeko jarduerak (bakarka)
Bigarren fase honetan ikasleak input nagusia modu sakonagoan aztertuko du. Inputa hizkuntza behatzeko, ulertzeko eta haren funtzionamenduaz jabetzeko baliatuko da.
Jardueren bidez ikasleek hizkuntzaren erabileraren inguruko hipotesiak egingo dituzte eta, ikuspegi induktibo baten bidez, gramatikaren, diskurtsoaren edo hiztegiaren erregelak ondorioztatzen saiatuko dira. Prozesu horren osagarri gisa, azalpen gramatikal esplizituak ere eskainiko dira, hizkuntzaren kontzientziazioa sustatzeko eta erabilera-arauen funtzionamendua argitzeko.
Gramatikaren, diskurtsoaren eta hiztegiaren lanketa testuinguru ahalik eta esanguratsuenetan egingo da, item-sortetan aurkeztuta. Horretarako, input nagusitik ateratako adibide eta laginak erabiliko dira jardueren oinarri gisa.
Trebetasun guztien lanketa egiteko baliabideak eta hainbat jarduera mota izango ditu ikasleak fase honetan.
C. Jarduera tutorizatuak bakarka
Hirugarren fasean ikaslea hizkuntza modu aktiboan ekoizten hasiko da. Horretarako, ekoizpenaren abiapuntu gisa input lagungarriak, ereduak eta baliabide estrategikoak eskainiko zaizkio.
Jardueren diseinuak trebetasunen ikuspegi prozesualari erantzungo dio; hau da, ikasleak ez du soilik azken produktua sortuko, baizik eta planifikazioa, antolaketa, berrikuspena eta hobekuntza bezalako prozesuak landuko ditu. Ekoizpen horiek ahozkoak zein idatzizkoak izango dira, eta tutorearen orientazioa eta ebaluazio-formatiboa jasoko du.
D. Jarduera tutorizatuak taldean
Azken fasean, ikasleek taldean garatuko dituzte komunikazio-jarduerak, aurreko faseetan landutako hizkuntza-baliabideak erabiliz. Jarduera horiek koherenteak izango dira bakarkako lanean erabilitako inputekin, eta beharrezkoa denean aurrez landutako ekoizpenak berreskuratu eta aberastu ahal izango dira.
Fase honetan input lagungarri berriak eta eredu osagarriak ere erabil daitezke, baina jardueren ardatza ikasleen arteko elkarreragina izango da. Diseinuak benetako komunikazio-testuinguruak sustatu beharko ditu, esanahiaren negoziazioa, lankidetza eta iritzien trukea ahalbidetuz. Taldeko ekoizpenak ahozkoak nahiz idatzizkoak izango dira, eta hizkuntzaren erabilera esanguratsua eta komunikazio-gaitasunaren garapena izango dute helburu nagusi.
6.2.3.- Berrikusketa-unitateak
INGURA B2 ikastaroan, bost ikasunitatez behin berrikusketa-unitate bat txertatuko da, ordura arte landutako edukiak finkatzeko, integratzeko eta ebaluatzeko helburuarekin. Berrikusketa-unitate horiek ikasleari aukera emango diote ikaskuntza-prozesuan egindako aurrerapena egiaztatzeko eta bere indarguneak nahiz hobetu beharreko alderdiak identifikatzeko.
Unitate horietan ebaluazio eta sendotze-jarduerak eskainiko dira, besteak beste, autozuzentzeko probak, test motako jarduerak eta tutoreak ebaluatuko dituen bakarkako zereginak. Jarduera horien helburua ez da soilik ikasitakoa neurtzea, baizik eta ikasleari feedbacka ematea eta hurrengo ikaskuntza-etapei berme handiagoz aurre egiteko aukera eskaintzea.

6.2.4.- Ikas-ibilbidearen progresioa eta malgutasuna
INGURA B2 ikastaroaren ikasunitateek progresio pedagogiko eta diseinu instrukzional koherente bati erantzungo diote. Unitateen sekuentziazioak hizkuntza-gaitasunen garapen mailakatua ahalbidetuko du, eta ikasleari ikas-ibilbide argi eta egituratua eskainiko dio.
Hala ere, proposatutako hurrenkera ez da zurruna izango. Ikastaroak ikaslearen autonomia eta behar espezifikoak kontuan hartzeko aukera emango du ikasunitateen artean ez dagoelako derrigortasun teknikorik. Diseinuak malgutasun-maila nahikoa ematen du, ikasle bakoitzak bere egoeraren, aurretiko ezagutzen edo ikaskuntza-helburuen arabera ikas-ibilbidea egokitu ahal izan dezan.
Horrenbestez, INGURA B2k ikaskuntza-programa egituratu eta koherentea eskaintzen du, baina aldi berean aukera ematen du ikasleen profil eta behar desberdinetara moldatzeko, autoikaskuntzaren eta ikaskuntza pertsonalizatuaren printzipioekin bat etorriz.
Egitura honek koherentzia didaktikoa eta tematikoa izango du. Horrek esan nahi du, ikasunitatearen baitan aurkezten diren lagin, eredu eta adibideak ikasunitatearen testuinguruaren baitan kohesio-baliabide direla.  

6.3.- Azalpen-bideoen izaera: gidoi didaktikoak
Ikasunitate bakoitzean landuko den eduki gramatikal, diskurtsibo, lexikal edo funtzional nagusia azalpen-bideo edo azalpen-infografia bidez aurkeztuko da. INGURA B2 mailan, A1, A2 eta B1 mailetako eredua egokituz, azalpenak ez ditu pantailan agertuko den irakasle-aurkezle batek emango; aitzitik, off ahots batek gidatuko du azalpena, eta edukia baliabide grafiko, infografiko eta animatuen bidez erakutsiko da. Gidoilariek, beraz, ez dute soilik esateko testua idatziko: off ahotsaren diskurtsoa, pantailan agertuko diren elementu bisualak, animazioen logika eta azalpenaren sekuentzia didaktikoa batera aurreikusi beharko dituzte.
· Azalpen-bideo hauen helburua da euskara-ikasleari eduki linguistiko bat edo multzo bat ahalik eta modurik didaktikoenean azaltzea.
· Azalpenaren oinarrian izaera didaktiko-linguistikoa izango duen GIDOI DIDAKTIKO bat egongo da, hau da: eduki linguistiko baten azalpen didaktikoa, ez filologikoa.
· Azalpen hauek emateko irizpide induktiboak eta deduktiboak erabili ahal izango dira, baina betiere inputetik eta erabilera-testuingurutik abiatuta. Gidoiak ikasleari lagundu behar dio hizkuntza-erabilera behatzen, ereduak antzematen, araua edo joera sistematizatzen eta erabilera praktikara eramaten.
· Gidoiek egitura didaktiko bati erantzungo diote: helburua eta arreta-gunea aurkeztea, hizkuntza-lagina testuinguruan erakustea, behaketa gidatua egitea, azalpen esplizitua ematea, adibideak eta kontrasteak eskaintzea, mikroariketa edo galdera laburra proposatzea eta amaieran, laburpen bisuala egitea.
· Azalpen hauetan erabiliko diren adibideak eta laginak normalean ikasunitateari dagokion input nagusiaren gidoitik hartuko dira, ikasunitateari koherentzia emanez. Hala eta guztiz ere, hala iritziko balitz, erantsi ahal izango dira azalpena ilustratzeko beste adibide batzuk. Adibide horiek jarduera didaktikoetan ere aurkeztu ahal izango dira.
· Azalpenaren hizkuntza B2 mailako ikaslearen ulermen-mailara egokituko da: argia, zehatza eta didaktikoa izango da, eta beharrezkoa denean baino ez da erabiliko metahizkuntza. Azalpen-bideo hauetan ez da azpititulurik erabiliko; horregatik, off ahotsaren formulazioak bereziki zaindua, ulerterraza eta erritmo egokikoa izan beharko du.
· Bideo hauetan off ahotsarekin sinkronizatuta erabiliko dira testuak, adibideak, ikonoak, infografiak, eskemak, kolore-kodeak, nabarmentze dinamikoak, animazio laburrak, denbora-lerroak, konparazio bisualak, kontzeptu-mapak eta mikroariketa grafikoak. Baliabide horiek ez dira apaingarri hutsak izango: azalpenaren logika didaktikoa antolatzeko eta ikaslearen arreta gidatzeko erabiliko dira.
· B2 ikastaroan 80 azalpen-gidoi berariaz sortu behar dira.

6.3.1.- Gidoilarientzako irizpideak: azalpena eta baliabide grafikoak

Azalpen-bideoen gidoiek bi plano uztartu beharko dituzte: batetik, off ahotsak emango duen azalpen didaktikoa; bestetik, azalpen hori ulertzen lagunduko duten baliabide grafikoen diseinu narratiboa. Gidoilariek zehaztu beharko dute, bideo-ekoizlearekin batera, zer agertuko den pantailan une bakoitzean, zer nabarmenduko den, zer elementu animatuko den eta nola lagunduko dion baliabide bisual horrek hizkuntza-araua edo erabilera azaltzeari.
· Infografia animatua erabiliko da arauak, egiturak, erabilera-baldintzak eta salbuespenak eskema bisual argien bidez antolatzeko.
· Motion graphics edo ikus-entzunezko grafismoa erabiliko da testuak, formak, ikonoak eta adibideak off ahotsarekin sinkronizatuta agerrarazteko.
· Testuaren nabarmentze dinamikoa erabiliko da aditz-formak, deklinabide-markak, lokailuak, diskurtso-antolatzaileak edo egitura gatazkatsuak azpimarratzeko.
· Konparazio bisualak erabiliko dira bi forma, bi erregistro, bi erabilera edo erabilera egoki/desegokiak bereizteko.
· Eskema progresiboak, denbora-lerroak eta kontzeptu-mapak erabiliko dira arrazoibide gramatikala edo diskurtsiboa pausoz pauso eraikitzeko.
· Mikroariketa bisualak txertatu ahal izango dira azalpenaren barruan, ikasleari pentsatzeko tarte laburra emateko eta ondoren erantzuna edo azalpena erakusteko.

6.3.2.- Azalpen-gidoi edo gidoi didaktikoak: egitura

Gidoiek egitura didaktiko argi eta progresibo bati erantzungo diote. Lehenik, ikas-jardueraren helburua eta arreta-gunea aurkeztuko dira. Ondoren, hizkuntza-lagina testuinguru esanguratsu batean erakutsiko da (testua, bideo-pasartea, audio-pasartea...) , eta horren gaineko behaketa gidatua egingo da. Behaketatik abiatuta, azalpen esplizitua eskainiko da, adibide eta kontrasteen bidez ulermena errazteko. Jarraian, ikasitakoa finkatzeko mikroariketa edo galdera laburra proposatuko da, eta amaieran, eduki nagusiak sintetizatzeko laburpen bisuala eskainiko da.

7. Ikasmaterialen sorkuntzarako baldintzak
Agiri honen arabera deskribatutako ikasmaterial hauek sortzeko jarraibideak hauexek dira:
· Ikasmaterialak agiri honetan aurkeztutako irizpide metodologiko eta diseinu instrukzionalari jarraikiz sortuko dira.

· Esleipendunak kontratuaren hasieran ereduzko ikasunitate oso bat garatu beharko du, gainerako materialen erreferentzia izango dena. Ikasunitate horren bidez egiaztatuko da diseinu didaktikoa, jardueren egokitasuna eta pleguan ezarritako irizpideen betetzea.

Gainera, unitatea benetako ikasleekin pilotatu beharko da, haren funtzionamendua eta eraginkortasuna balioztatzeko. Pilotajearen ondoren, esleipendunak balidazio-txosten bat aurkeztu beharko du, emaitzak, hobekuntza-beharrak eta proposatutako aldaketak jasoz.

Prozesu horren helburua da ikasunitatearen eredua eta metodologia garaiz egokitzea, ondorengo material guztien kalitatea eta koherentzia bermatzeko.

· Elementu ikonografikoek duten indarra eta esanahia kontuan izanda, ikasmaterialetan ageriko diren argazki, irudi, ilustrazio nahiz grafikoak esanguratsuak, kalitatezkoak eta ariketari dagokion helburu didaktikoari egoki erantzungo diotenak izango dira. Hauek guztiek, halaber, egungo Euskal Herriko giza eta gizarte-errealitatea irudikatuko dute eta Euskal Herria munduan duen lekua irudikatzen lagunduko dute.

· Alderdi grafiko, ilustrazio eta maketazio-proposamen guztiek INGURAren identitate bisuala eta diseinu-sistema errespetatu beharko dituzte, ikastaro osoan zehar erabiltzaile-esperientzia bateratua eta koherentea bermatzeko.

· Ikasmaterialen eduki eta aurkezpen-moduek giza eskubideak eta pertsonen arteko bizikidetzaren balioak errespetatuko dituzte. Ondorioz, ezin izango dituzte agerian eduki, horiei dagokienez, herritarrentzako laidogarriak izan daitezkeen, erabiltzaileen duintasuna urra dezaketen edo indarkeria iradokitzen duten ideia, ikur edo elementuak.

· Ikasmaterial hauetan hitzezko zein irudizko hizkuntza ez-sexista erabiliko da. Halaber, ez da sexua dela-eta eragindako bereizkeriarik egingo, Emakumeen eta Gizonen Berdintasunerako otsailaren 18ko 4/2005 Legeak dioena betez. 


8.- INGURA ikastaroak argitaratzeko prozedurak eta baliabide teknologikoak
· INGURA ikastaroak sortzeko EJIEren INGURA-BULEGO TEKNIKOAk egitasmo honetarako prestatu eta garatuko dituen edizio eta argitalpen-baliabideak erabiliko dira. 
· Edukiak argitaratzeko baliabideen beharrezko ezagutza bermatuko da berariazko prestakuntza emanez esleipendunei. 
· Baliabide batzuk ikastaroaren diseinurako erabiliko dira; beste batzuk LMSaren beraren funtzionaltasunen baitakoak izango dira, hala nola, gamifikazio-estrategiak, jarduera kolaboratiboak…
· INGURA ikastaroak INGURA Moodle-LMSan argitaratuko dira.
· Jarduerak Moodlen eta H5Pn sortuko dira, bereziki. Garapen berezikoak edo beste ariketa-sortzaileren batekin sortutakoak ere erabili eta argitaratuko dira.


9.- Curriculum-erreferentziak
· HABE (2005) Ikaskuntza, irakaskuntza eta ebaluaziorako Europako erreferentzia markoa. HABE - Eusko Jaurlaritza. Hezkuntza, Unibertsitate eta Ikerketa Saila. Donostia. HABE. (Jatorrizkoa: Europako Kontseilua (2001) Common European Framework for Languages; Learning, Teaching, Assessment. Education Committee. Language Policy Division).
· HABE (2017). Curriculum-langaiak. Testu-ereduak (HEOC). Donostia. HABE.
· HABE (2021). Helduen Euskalduntzearen Oinarrizko Curriculuma (HEOC). (2. arg.). Donostia. HABE. 
· HABE (2022) .Hizkuntzen Europako Erreferentzia Marko Bateratua: Ikaskuntza, Irakaskuntza, Ebaluazioa Liburu Osagarria. Donostia. HABE





2 SORTA 
EUSKARA IKASTEKO INGURA PLATAFORMARAKO B2 MAILAKO TESTUEN ETA IKUS-ENTZUNEZKO BALIABIDEEN EKOIZPENA 



1.- Kontratazioaren helburua
Kontratazio honen helburua da helduen euskalduntzearen INGURA B2 MAILAKO online ikastaro digitalerako testu eta ikus-entzunezko baliabideak ekoiztea.
Batetik, input nagusi izango diren edukiak ekoiztuko dira:  
· egoera-bideoak 
· podcast-bideoak
· irakurgaiak
Eta bestalde,  azalpen-bideoak. 
Egoera-bideoak, podcast-bideoak eta irakurgaiak multzokatuta, sail modura aurkeztuko dira, batetik bestera hari narratibo, kronologiko edo egiturazko bati erantzunez. Ikastaroaren baitan, ordea, inputak konbinatu egingo dira unitatez unitate. 

Azalpen-bideoen helburua, berriz, B2ko euskara-ikasleari eduki linguistiko bat edo multzo bat ahalik eta modurik didaktikoenean azaltzea da, dagokion ikasunitatean txertatuta. 

Zehatz esanda :
· 80 infografia edo azalpen-bideo (off ahotsa + grafismoa)
· 16 egoera-bideo: hari narratibo bati lotuak.
· 32 bideo-podcast: gaurkotasun handiko gai interesgarrien bideo-serie bat. 
· 32 Irakurgai: egunkari digital bateko zutabea
Zereginak: 
· B2 mailari egokitutako egoera-gidoiak,  bideo-podcastaren ataletarako gidoiak eta irakurgaiak sortzea.
· Egoera-bideoak eta bideo-podcastak ekoiztea. 
· Ekoizpen-lantaldea zuzentzea.
· HABEk eta INGURA B2 ikastaroaren eduki-sortzaileen taldeak osatzen duten koordinazio-taldeko kide izatea.




1.1. Input nagusien aurkezpena eta hurrenkera 

Input nagusi izango diren edukien aurkezpena bloke hauetan irudika daitezke. Konbinazioa blokez bloke errepikatu egiten da. 

Input nagusi hauen bidez aurkeztuko dira INGURA B2 ikastaroan helburu diren edukiak eta, horregatik, hurrenkera eta antolaketa honek logika eta ordena didaktiko bati erantzuten dio, INGURA B2 ikastaroaren oinarrian dagoen programa-maparen gauzatzea baita.
Hori dela eta, input mota bakoitzak ekoizpen-fluxu eta -egutegi berezia badu ere, ikuspegi honen arabera burutuko dira  eduki-sortzaileen eta ekoizpen-taldeko zereginen koordinazioa bermatzeko.



2.- Azalpen-bideoak
Azalpen-bideo bakoitzak eduki linguistiko baten edo eduki-multzo baten azalpen didaktikoa eskainiko du: gramatika, diskurtsoa, lexikoa, funtzio komunikatiboak edo erabilera-oharrak, betiere B2 mailako ikaslearen ulermen-mailara egokituta. 
Ezaugarri nagusiak hauexek dira: 
· Azalpen-bideoak produktu didaktikoak dira, ez bideo informatibo hutsak;
· Azalpen-bideoen oinarrian dauden gidoi didaktikoak ikastaroa sortuko duten eduki-sortzaileen taldeak egingo ditu;
· Testu eta ikus-entzunezkoen ekoizpen-taldearen lana gidoi horiek ikus-entzunezko produktu didaktiko, grafiko eta koherente bihurtzea da;
· Bideoak off ahotsez, grafismoz, infografiaz, animazioz eta baliabide bisualez antolatuko dira;
· 80 azalpen-bideo ekoitzi behar dira, ikasunitate bakoitzeko bat;
· Bideo bakoitzaren iraupena 4 eta 8 minutu artekoa izango da;
· Ekoizpen-prozesuak HABEren eta eduki-sortzaileen taldearen arteko koordinazioa behar du.

INGURA B2 mailako azalpen-bideoak A1, A2 eta B1 mailetan erabilitako eredura egokituko dira. Maila honetan, azalpenak ez ditu pantailan agertuko den irakasle-aurkezle batek emango; aitzitik, off ahots baten bidez gidatuko dira, eta azalpen didaktikoa baliabide grafiko, infografiko eta animatuetan oinarrituko da. Helburua da eduki gramatikal, diskurtsibo, lexikal edo funtzionalak modu argi, bisual, dinamiko eta ikaslearentzat esanguratsuan aurkeztea.
Horretarako, azalpen-bideoetan infografia animatua, ikus-entzunezko grafismoa, testuaren nabarmentze dinamikoa, eskema progresiboak, konparazio bisualak, denbora-lerroak, kontzeptu-mapak, ikono-sistema egonkorra eta mikroariketa bisualak erabili ahal izango dira. Baliabide horien bidez, hizkuntza-arauak eta erabilera-ereduak testuinguruan aurkeztuko dira, betiere input nagusietatik edo ikasunitatearen komunikazio-egoeretatik abiatuta.

2.1.- Gidoi didaktikoak

Azalpenen diseinuak ikuspegi didaktiko-linguistikoa izango du: ez da azalpen filologiko hutsa eskainiko, baizik eta ikasleak hizkuntza-erabilera ulertu, antzeman, sistematizatu eta praktikan jartzeko laguntza. Horregatik, adibideak, arauak, salbuespenak eta erabilera-oharrak modu bisualean antolatuko dira, metahizkuntza neurtuz eta B2 mailako ikaslearen ulermen-mailara egokituz.
Azalpen-bideoak INGURA B2 ikastaroaren eduki-sortzaileen taldeak sortutako gidoi didaktikoetan oinarrituko dira. Eduki-sortzaileen taldeak gidoi horiek ekoizleen eskura jarriko dituzte, azalpen bideoak ekoitz ditzaten. Prozedura honek edukien sortzaile-taldearen, ekoizpen-taldearen eta HABEren arteko koordinazioa eskatuko du.
Gidoiek egitura hau izango dute: 

2.2.- Azalpen-eredu batzuk

Hizkuntza-irakaskuntzarako azalpen gramatikal eta didaktikoak modu bisualean emateko teknika egokiak hauek izan daitezke:
· Infografia animatua
Arau edo egitura gramatikal bat eskema bisual baten bidez azaltzea: koloreak, geziak, blokeak, ikonografia eta mugimendu arinak erabiliz.
Adibidez: kontzesiozko perpausak azaltzeko, “nahiz eta…” egituraren bi atalak kolore desberdinez markatu eta harreman logikoa gezi bidez erakustea.
· Motion graphics
Testuak, formak, ikonoak eta irudiak animatzea, off ahotsarekin sinkronizatuta. Oso egokia da azalpen laburrak, erritmo arinekoak eta sekuentziatuak egiteko.
Hizkuntza-arauak pausoz pauso aurkezteko balio du: lehenik testuingurua, gero eredua, ondoren araua eta azkenik, erabilera.
· Testuaren nabarmentze dinamikoa
Adibide-testu edo elkarrizketa labur batean elementu jakin batzuk azpimarratu, koloreztatu, handitu edo mugimenduz nabarmendu daitezke.
Oso erabilgarria da kohesio-markatzaileak, aditz-formak, deklinabidea, modalizazioa edo diskurtso-antolatzaileak lantzeko.
· Pantaila zatitua edo konparazio bisuala
Bi aukera edo bi erabilera alderatzeko: zuzena/desegokia, formala/informala, ahozkoa/idatzizkoa, B1 mailakoa/B2 mailakoa…Adibidez: “Esan nahi dut…” eta “Adierazi nahi nuke…” egituren arteko erregistro-aldea erakusteko.
· Eskema progresiboak
Araua ez da hasieratik osorik ematen; pausoz pauso eraikitzen da. Ikasleak lehenik adibidea ikusten du, gero antzekotasunak antzematen ditu, eta azkenean ondorioa jasotzen du.
Baliabide hau oso egokia da bide induktiboa lantzeko.
· Mikroeszenak edo egoera grafikoak
Pertsonaiarik gabeko edo pertsonaia ikoniko sinpleekin egindako egoera bisualak erabil daitezke: mezu-trukeak, txat-pantailak, gutun-zatiak, foroetako mezuak, eguneroko egoerak…Helburua da gramatika ez azaltzea modu abstraktuan, baizik eta komunikazio-egoera baten barruan kokatzea.
· Timeline edo denbora-lerroak
Denborazko egiturak, aspektua, lehenaldien arteko aldeak, narrazioaren antolaketa edo prozesu baten faseak azaltzeko oso egokiak dira.
Adibidez: “lehen”, “orduan”, “gero”, “azkenean”, “harrezkero” bezalako antolatzaileak bisualki kokatzeko.
· Mapak eta kontzeptu-sareak
Edukien arteko harremanak erakusteko: kausa-ondorioa, baldintza, kontzesioa, helburua, ondorioa, aurkaritza… B2 mailan diskurtsoaren antolaketa lantzeko oso baliagarriak dira.
· Ikono-sistema egonkorra
Ikastaro osoan errepikatuko diren ikono edo seinale bisualak definitzea komeni da: araua, adibidea, salbuespena, kontuz!, ahozko erabilera, idatzizko erabilera, laburpena... Honek guztiak ikasleari orientazioa ematen dio eta azalpen-bideo guztiei batasun grafikoa eskaintzen die.
· Miniariketa bisualak bideoaren barruan
Azalpenaren erdian edo amaieran galdera labur bat ager daiteke pantailan: hutsunea bete, aukera bat hautatu, bi esaldi alderatu edo egitura zuzena identifikatu.
Off ahotsak pentsatzeko tartea ematen du eta ondoren, erantzuna azaltzen du.

2.3.- Azalpen-bideoetako esatariak: Off ahotsa.

Esatarien aurkezpenek intentzio didaktikoa izango dute. Eta helburu hori betetzeko, gidoietan jasotakoa azalduko dute, ahalik eta modurik sinesgarri eta hurbilenean. 

Esatarien lokuzioaz: esatariak euskararen ahoskera zainduari jarraikiz (https://www.euskaltzaindia.eus/dok/arauak/Araua_0087.pdf) ahoskatuko ditu gidoiak. Euskararen ezaugarri fonetiko eta fonologikoak aintzat hartuko ditu, bideo hauetako hizkera euskararen ahozkotasunaren eredu ere izango baita. Aktore-esatariak, beraz, estuki zainduko ditu ahoskera, intonazioa, doinua, azentua eta gainerako ezaugarri fonetiko-fonologikoak. Intentzio komunikatiboaren arabera, hizketa-erritmoa naturala izango da eta ahoskera garbikoa, hizkuntza-erabiltzaile arruntaren parekoa.
Ahotsen artean genero-ikuspegi orekatua izatea edo emakumeen aldeko diskriminazio positiboa egitea hobetsiko da.
Aukeraketari dagokionez, hainbat esatari proposatuko dira, gidoi didaktikoa oinarri hartuta egindako bideo labur batek lagunduta. Proposamenak ez baditu HABEren irizpideak asebetetzen, HABEk beste aktore-esatari bat edo batzuk eskatzeko aukera izango du.  

2.4.- Azalpen-bideoen kopurua eta iraupena
· 80 azalpen-bideo ekoitzi behar dira, ikasunitate bakoitzeko bat.
· Bideo bakoitzaren iraupena 4 eta 8 minutu artekoa izango da.







3.- Egoera-bideoak 
INGURAko egoera-bideoek benetako komunikazio-egoerak erakutsiko dituzte eta hizkuntza naturala testuinguruan aurkeztuko dute. Entretenitzeko eta interesa pizteko diseinatuko dira, INGURAn baliabide didaktiko garrantzitsu ere izango dira, ikus-entzunezko istorio eta egoeren bidez ikaslearen jakin-mina, inplikazioa eta hizkuntza ikasteko motibazioa indartuko dituztelako, besteak beste. 
Egoera-bideoak INGURA B2 ikastaroaren input nagusietako bat dira: fikziozko bideo didaktikoak, B2 mailari dagozkion komunikazio-egoera errealista eta sinesgarriak irudikatzeko sortuak. Bideo horietan HEOCean jasotako gaiak, funtzio komunikatiboak, testu-generoak eta baliabide linguistikoak testuinguru natural batean aurkeztuko dira, ikasleak hizkuntza-erabilera behatu, ulertu, aztertu eta ondorengo jardueretan praktikan jar dezan. Horrenbestez, egoera-bideoak ez dira entretenimendurako edo informaziorako baliabide hutsak izango, baizik eta ikasunitateen garapen didaktikoa antolatzeko abiapuntu eta eredu komunikatibo nagusiak.
Guztira, 16 egoera-bideo ekoiztu behar dira.

3.1.- Bideoetako gidoiak eta unibertsoa

Egoera-bideoak egitasmo honetarako berariaz sortutako gidoietan oinarrituko dira. Gidoiak gidoilari profesional batek idatziko ditu, testuen helburu didaktikoa aintzat hartu gabe, eta HABErekin adostuko dira gidoietan adierazitako gai, eduki, intentzio komunikatibo, testu eta espazioak. 
Gidoietako hizkuntza B2 mailakoa izango da, eta, ahal dela, gidoiok progresioan aurkeztuko dira, hari narratiboa,  luzera eta elkarreraginaren trinkotasunaren arabera.
Adibide modura, coworking eredua izan daiteke egoerak eta harremanak aurkezteko unibertsoa. 


3.2.- Egoera-bideoen sinopsiak eta egitura 

Gidoilariak 16 gidoi idazteaz gain, sinopsietan deskribatuko ditu egoerak, gai, aktore, figurante eta lokalizazioak definituz.
Egoerak azpi-egoeratan definitzea komeni da, gero bideo-zatiak editatzea erraztuko baitu. Honen guztiaren helburua, zati horien ustiapen didaktikoa erraztea da ikasunitatearen hezurduran hobeto txertatzeko. 

3.4.- Egoera-bideoen izaera eta hizkuntza 

Bideoak motibagarriak eta komunikazio errealaren eredu izango dira, testuinguruaren ezaugarriei, gaiei, kultur erreferentziei, testu-generoei, funtzioei zein adierazpide testual eta linguistiko-lexikoei dagokienez. 
Euskararen ahozkotasunaren ezaugarriak islatuko dira bideoetako elkarrizketetan. Bideoetako hiztunen intentzio komunikatiboa ahozko ereduetako hizkuntza-baliabide ugari eta aberatsez aurkeztuko da (harridura, zalantza, haserrea, intonazioa, etenak, errepikapenak...). Alegia, ahozkoak diren hizkuntza-ereduak. 
Bideoetako solaskideen hizketa-erritmoa naturala izango da eta ahoskera garbikoa, hizkuntza-erabiltzaile arruntaren parekoa.
Bideoetako testuingurua irudikatzeko, soinu nahiz irudi bidezko elementu orok duten indarra eta zeresana kontuan izanda, ekoizpenetan erabiliko diren soinu, argazki, irudi, ilustrazio nahiz grafikoak esanguratsuak, kalitatezkoak eta egoerari egoki erantzungo diotenak izango dira eta beharrezkoa denean, propio sortu eta txertatuko dira, besteak beste, euskaraz eskainiko direla bermatzeko. Hauek guztiek, halaber, egungo Euskal Herriko giza eta gizarte-errealitatea eta Euskal Herria munduan non kokatzen den irudikatuko dute.
3.5.- Bideoen iraupena
Bideoek izango dituzten sarrera-irteera karetez gain, gutxienez 5 minutuko eta gehienez 10 minutuko iraupena izango dute. 
3.6.- Egoerak: aktoreak eta figuranteak
Bideoetan irudikatuko den egoera bakoitzean 2 edo 3 protagonista nagusi azalduko dira, beren artean ezagunak edo ezezagunak izan daitezke eta  harreman estua edo urrutikoa izan dezakete. 
Lagunarte eta familia-harremana, herritarren eta administrazioaren artekoa edo langile eta nagusien artekoa protagonisten eta beste bigarren mailako 6-8 aktore/figuranteen artean gauzatuko da. 
Aukerazkoa: tarteka beste solaskide batzuk gonbidatuko dira, baita pertsona ezagunak edo euskal gizartean erreferentziazkoak direnak ere, egoera komunikatiboa eta inputa bera aberastuko dutenak. 
Aktore eta  Figuranteen artean genero-ikuspegi orekatua izatea edo emakumeen aldeko diskriminazio positiboa egitea hobetsiko da.
HABEri aktoreen aukeraketaren berri aldez aurretik emango zaio. Proposamenak ez baditu HABEren irizpideak asebetetzen, HABEk beste aktore bat edo batzuk eskatzeko aukera izango du.   
3.7.- Bideoetako lokalizazioak
Gidoietan ageri diren lokalizazioetan egingo dira grabazioak, leku itxi nahiz irekietan. Grabazioak leku errealetan egingo dira, hainbat kamera, atrezzo, jantzi, argiztapen eta soinu egokia erabiliz; egoera bakoitzaren testuingurua ahalik eta benetako eta sinesgarriena irudikatuko da. Egoerak Euskal Herriko herri-hirietan grabatuko dira. Pasarte birtualak ere txertatu ahal izango dira: bideo-deiak, txat-mezuak…
3.8.- Bideo-kopuruak eta eratorriak:
Ekoiztuko den bideo-kopurua:  16 egoera-bideo
Eratorriak: 
· Grabazio-uneetan argazkiak aterako dira: bideo bakoitzeko 5 argazki gutxienez.
· Bideo bakoitzeko audio-artxiboak ere aterako dira.

4.- Bideo-podcastak
INGURA B2 ikastaroan bideo-podcastak input nagusietako bat izango dira. Eta helburu nagusiena formatu honen bidez B2 mailari dagozkion intereseko eta gaurkotasuneko gaiak hizkuntza naturalean eskaintzea da. Horretarako, bideo-podcastek elkarrizketa, kontakizun, solasaldi, eztabaida edo iritzi-truke formatuak baliatuko dituzte, komunikazio errealaren ezaugarriak ahalik eta modu sinesgarri eta erakargarrienean islatuz.
Didaktikoki, bideo-podcastak ahozko ulermenaren garapenerako tresna egokiak dira. Ikasleak hiztunen ahoskera, erritmoa, diskurtso-egiturak, erregistroak, iritziak emateko baliabideak eta B2 mailako lexiko nahiz egitura linguistikoak testuinguru esanguratsu batean jasotzen ditu. Irudiak, keinuek eta ikusizko testuinguruak ulermena errazten dute, eta audio hutsak baino informazio aberatsagoa eskaintzen dute.
Halaber, bideo-podcastek funtzio motibatzaile garrantzitsua dute. Edukiak interesgarriak, erakargarriak eta emozionalki hurbilak direnean, ikasleak ez du soilik hizkuntza ikasten; edukia bera kontsumitzeko gogoa ere garatzen du. Horregatik, bideo-podcastek entretenitu, interesa piztu eta ikaslearen inplikazioa sustatu behar dute. Ikaskuntza-prozesuan motibazioa indartzea funtsezko helburua da, ikasleak euskararekin esposizio denbora handiagoa izan dezan eta hizkuntza erabiltzeko nahia areagotu dadin.
Beraz, bideo-podcast bakoitzak ikus-entzulearen arreta erakartzeko, interesa mantentzeko eta komunikazio-eduki aberatsa eskainiko du. Kalitatezko ikus-entzunezko produktu gisa funtzionatu behar du, baina, aldi berean, ikasunitatearen abiapuntu didaktikoa izan behar du; izan ere, podcast horietatik abiatuta ulermen-, hiztegi-, gramatika-, hausnarketa- eta ekoizpen-jarduerak garatuko baitira ikastaroan.
Labur esanda, INGURAko bideo-podcastek hiru baldintza bete behar dituzte: komunikatiboki benetakoak izatea, ikus-entzunezko produktu erakargarriak izatea eta ikaskuntzarako input aberatsa eskaintzea. Helburua ez da ikasleak hizkuntzari buruzko azalpenak entzutea, baizik eta hizkuntza bera erabiltzen duten esatariak entzun eta ikusita ikastea, intereseko edukiez gozatuz eta euskararekiko motibazioa handituz.
4.1.- Bideo-podcasten eredua: gidoiak eta gaiak 

INGURA B2ko bideo-podcast bilduma  eredu desberdinez osa daiteke. Guztira 32 bideo ekoiztu behar dira. Iraupenari dagokionez, ereduak eredu, 8-10 minutuko solasaldiak aurreikusi behar dira.
· Solasaldi gidatua (elkarrizketa informala)
	Aurkezle bat + gonbidatu bat.

	· Gai bati buruzko esperientziak, iritziak eta adibideak.
· Iritziak emateko formulak.
· Adostasuna/desadostasuna.
· Hizkera naturala eta elkarreragina.
Adibidea: "Adimen artifiziala: laguntza ala mehatxua?"


· Kasu erreal baten kontakizuna
	· Pertsona batek bere esperientzia azalduko du.
· Ondoren, elkarrizketa edo hausnarketa.

	· Narrazioa.
· Emozioak adieraztea.
· Iraganeko gertakariak kontatzea.
Adibidea: "Aurten bizikletaz joan naiz lanera"


·  Gaurkotasunaren analisia
	· Albiste edo joera bat.
· Testuingurua + iritziak.

	· Hedabideetako hizkuntza.
· Datuak interpretatzea.
· Iritzi kritikoa lantzea.
Adibidea: "Sare sozialek informatzen gaituzte ala manipulatzen?"



Bideo-podcasten gidoiak ereduaren menpekoak izango dira. Solaskideen inprobisazio-maila ere hein handi batean ereduaren eta gaiaren araberakoa izango da.
Aukeraketa hau eta zein gai eta azpigai izango diren hizpide bideo-podcastean ikastaroaren sortzaile-taldearekin adostuta egingo da, ikastaroaren programaren baitan hartu beharko baitira erabakiak: gaiaren eremu semantikoa, eduki diskurtsiboak, funtzioak, testu-motak.... eta abar.
Bideo-podcast bakoitzak helburu didaktiko jakinak bete beharko ditu, baina bildumak  bere osotasunean koherentzia didaktikoa ere izan beharko du, B2 mailako hartzailea beti ere aintzat hartuz. 
 

4.2.- Solaskideak eta hizkuntza
Bideo-podcasten eredu(ar)en arabera aurreikusiko da solaskide-kopurua. 
Euskararen ahozkotasunaren ezaugarriak islatuko dira solaskideen elkarrizketetan. Solaskideen intentzio komunikatiboa ahozko ereduetako hizkuntza-baliabide ugari eta aberatsez aurkeztuko da (azalpenak, argudioak, harridurak, zalantzak...). Alegia, ahozkoak diren hizkuntza-ereduak. 
Solaskideen hizketa-erritmoa naturala izango da eta ahoskera garbikoa, hizkuntza-erabiltzaile arruntaren parekoa. 

4.3.- Baliabide grafikoak

Bideo-podcastak ez dira aurkezpen didaktiko edo azalpen-bideo bihurtu behar. Bideo-podcastaren izaera  eta ardatza elkarrizketa edo solasaldi naturala izango da.  Baina hizkuntza aberastu eta lantzeko helburua duten neurrian baliabide grafikoak txertatuko dira informazioa prozesatzen, interesari eusten eta hizkuntza-elementu esanguratsuak nabarmentzen laguntzeko. Hauexek dira erabiliko diren baliabide grafiko-didaktikoak:

· Hiztegi bisuala: gako-hitzak, esamolde eta antolatzaileak
Hizketaldian zehar agertzen diren ideia nagusiak, kontzeptuak edo B2 mailako hitz esanguratsuak pantailan ager daitezke modu naturalean. Egitura erabilgarriak atzemateko, hizkuntza baliabideetan fokalizatzeko.
· Datu eta estatistiken infografia txikiak
Gaiak aukera ematen duenean, hizlariek aipatutako datuak grafiko edo ikono sinpleekin erakutsi daitezke.
· Kontzeptu-mapak edo ideia-diagramak
Solasaldian zehar azaltzen diren ideien arteko loturak grafikoki erakustea.
· Aipu edo esaldi esanguratsuak
Hizlariren batek ideia indartsu bat adierazten duenean, esaldi hori pantailan nabarmendu.
· Elkarreragina eragiteko galderak txertatzea
Podcastaren erdian edo amaieran egin daitezke galdera hauek. Entzuleak gaiak eragindako bereak diren ekarpenak, hausnarketak, konparaketak eta hipotesiak egin ditzan. Esatariak ere galdera horiek ahoz esan ditzake une jakinetan,.

5.- Egoera-bideoak, azalpen-bideoak eta bideo-podcastak sortu eta ekoizteko baldintzak

Bideo guztiak proiektu honetarako berariaz sortuak izango dira, eta aurreko puntuetan zehaztu eta adierazitakoak betez ekoiztuko dira. 
· Bideo hauek egungo ikus-entzunezkoen joera estetikoak aintzat hartuta sortuko dira eta bildumak diseinu bateratua izango du. 
· Grabazio-uneetan litekeena da HABEko teknikari bat egotea gidoien betetze-maila eta kalitatea aztertzen; hala ere, HABEren teknikari bat egon ala ez, esleipendunaren esku egongo da beti gidoien betetze-maila eta kalitatea bermatzea.
· HABEk grabazioan bertan eta/edo aurreprodukzio- nahiz postprodukzio-fasean egingo ditu kontraste-lanak eta egokitzapenak eskatu. 
· Esleipendunaren ardura izango da grabazioetan gertatzen diren testu-aldaketak jaso, gidoien azken bertsioa sortu eta HABEren esku jartzea.
· Bideoen eduki eta aurkezpen-moduek giza eskubideak eta pertsonen arteko bizikidetzaren balioak errespetatuko dituzte. Ondorioz, ezin izango dituzte agerian eduki, horiei dagokienez, herritarrentzat laidogarriak izan daitezkeen, erabiltzaileen duintasuna urra dezaketen edo indarkeria iradokitzen duten ideia, ikur edo elementuak.
· Bideo guztietan hitzezko zein irudizko hizkuntza ez-sexista erabiliko da. Halaber, ez da sexua dela-eta eragindako bereizkeriarik egingo, Emakumeen eta Gizonen Berdintasunerako otsailaren 18ko 4/2005 Legeak dioena betez. 
· Proiektu honen izaera edo bere atalen bat bereziki aberastu eta azken produktuaren zati izango diren osagarriak –irudi, soinu, testu edo beste edozein multimedia-objektu (joko, animazio, infografia...)– beste egileren batenak edo esleipendunaren beraren beste produktu batetik eratorriak direnean, erabilera-baimen guztiak eskuratuak beharko ditu izan esleipendunak, betiere, agiri administratiboan zehaztutakoa eta egile-eskubideei buruz indarrean dagoen araudia betez.
· Bideo hauek EITBren streaming zerbitzuaren bidez eskainiko dira INGURA plataforman. 
5.1.- Artxibo motak
Bideo guztiak bi formatutan aurkeztuko dira:.mp4 eta .VOB artxiboetan. Audioak, .mp3 formatuan.
5.2.- Karatulak, sintoniak eta kredituak
Bideo guztiek hasierako karatula bat eta bukaerako kredituak izango dituzte. Bideoek sintonia bat izango dute.
Bideo guztiek HABEren INGURA proiektuaren osagai direla adieraziko dute grafikoki eta POCTEFAren dirulaguntza jaso duela adierazten duen logoa eta testua izango ditu. 
5.3.- Azpitituluen zehaztasunak:
Bideo guztiek gidoia azpitituluetan eskainiko dute. 
Bideoen azpitituluak SRT eta VTT formatudun artxiboetan entregatuko dira. Beste formaturik beharko balitz, HABEk esleipendunari eskatu ahal izango lioke.

6.- INGURA irakurgaiak
INGURA B2 ikastaroan irakurgaiak hirugarren input nagusia izango dira, egoera-bideoekin eta bideo-podcastekin batera. Irakurgai guztiek formatu bera izango dute: egunkari digital bateko iritzi-zutabea. Formatu bakar baten aldeko hautuak koherentzia eta batasun editoriala emango dio ikastaroari, eta, aldi berean, ikasleari testu-genero bereizgarri baten ezaugarriak modu sistematikoan ezagutzeko aukera eskainiko dio.
Iritzi-zutabea bereziki egokia da B2 mailarako, hizkuntzaren erabilera aberatsa eta askotarikoa biltzen duelako. Testu mota horietan egileak ez du informazioa soilik ematen; gertaerak interpretatu, datuak baliatu, esperientziak kontatu, iritziak arrazoitu, argudioak eraiki eta irakurlea hausnarketara gonbidatzen du. Horregatik, B2 mailan garatu behar diren ulermen-, interpretazio- eta pentsamendu kritikorako gaitasunak lantzeko euskarri bereziki egokia da.
32 irakurgaiek gaur egungo gizartean interesa pizten duten askotariko gaiak jorratuko dituzte. Gaien aniztasunak hiztegi-eremu zabalak lantzea ahalbidetuko du, eta ikasleari ikuspegi, esperientzia eta iritzi desberdinak ezagutzeko aukera emango dio. 
Iritzi-zutabeek hainbat elementu uztartzeko aukera eskaintzen dute:
· Datuak eta informazioa
· Gertaerak eta adibide errealak
· Kontakizun edo pasadizo laburrak
· Hausnarketak eta iritzi pertsonalak
· Ikuspegi kritikoa eta interpretazioa
Gainera, testu hauek ondorengo ahozko eta idatzizko ekoizpen-jardueren abiapuntu izango dira, ikasleak irakurritako ideiak eztabaidatu, kontrastatu eta bere egiteko aukera izan dezan.
Ekoizpenaren ikuspegitik, iritzi-zutabe bakoitzak komunikabide profesional bateko artikulu erakargarri baten ezaugarriak izan beharko ditu: irakurlea lehen lerrotik erakartzea, gaiaren inguruko ikuspegi interesgarri bat eskaintzea eta amaieran hausnarketarako edo eztabaidarako bideak irekitzea. Helburua ez da testu didaktiko itxurako materialak sortzea, baizik eta benetako komunikazio-testuen antza duten irakurgai erakargarriak eskaintzea, B2 mailako ikaskuntzarako bereziki diseinatuta.
Irakurgaien ekoizpena INGURA B2 ikastaroaren sortzaile-taldearekin batera koordinatu behar da, gainerako inputen kasuan bezala, INGURA B2 programaren baitan erabakiko baitira  gaiaren eremu semantikoa, eduki diskurtsiboak, funtzioak, testu motak.... eta gainerakoak. 






6.1.-  Luzera eta alderdi grafikoa: 

Irakurgaiak gutxi gorabehera 300 hitzeko testuak izango dira. Testu horiek ilustrazioekin edo bestelako baliabide grafikoekin osatuko dira, betiere ikastaroaren gainerako osagai bisualekin koherentzia estetiko eta didaktikoa bermatuz.
Bestalde, irakurgaien maketazioa eta aurkezpen bisuala INGURA plataformaren ezaugarri tekniko, erabilgarritasun-irizpide eta diseinu-jarraibideetara egokituko dira, irakurketa erosoa, irisgarritasuna eta gailu desberdinetan bistaratze egokia bermatzeko.



1. ERANSKINA

Espainiako Kontsumo Ministerioak sare sozialetako influencerrak ikertuko ditu, publizitate legea betetzen duten aztertzeko.
- Nortzuk dira influencer horiek?  
Influencer esaten zaie batez ere sare sozialen bidez jarraitzaile askorengana iristen diren eta haiengan eragiten duten pertsonei. Produktuak edo zerbitzuak aurkezten eta gomendatzen dituzte argazki baten bidez, edo zuzenean haien inguruko iritzia emanez. 
- Hori ez da berria. Karlos Argiñanok eta Iñaki Perurenak ere egin izan dituzte halakoak.  
Hala da, baina Interneti eta sare sozialei esker, gaur egun edonor izan daiteke influencer. Ez dute zertan aurpegi ezagunak izan; pertsona arruntak izan daitezke. Asko ugaritu dira halakoak sarean. Euskal herritarrak ere badira tartean, ez pentsa.
- Baina hainbesteko eragina dute?  
Kasuak eta kasuak daude, noski. Baina, oro har, dirutza mugitzen da publizitatearen alorrean, eta zer esanik ez sarean. Pertsona horiek jarraitzaile-kopuru handia dute, eta marka asko horretaz baliatzen dira  beren produktuak iragartzeko; milaka euro ordaintzen diete influencerrei  nahi dituzten mezuak helarazteko.
- Eta zer du horrek txarretik?  
Kontua da influencer horiek sarri ez dutela adierazten gomendioen atzean hartu-eman ekonomikorik dagoen edo ez. Alegia, ez dute argi zehazten noiz den ordainpeko iragarkia eta noiz ez. Eta Europako Batasuneko publizitate-legearen arabera, informazio hori jakinarazi egin behar dute. 
- Hara! Banengoen ba ni idilikoegia zela jardunbide hori.  
Kontsumo Ministerioaren ustez, merkataritza-praktika hori desleiala da, eta kontsumitzailea nahastu dezake. Beraz, pertsona horien sare sozialetako argitalpenak ikertu egingo ditu Ministerioak, ezkutuko publizitatea dagoen edo ez jakiteko. Iruzurra dagoela ikusiz gero, 100.000 euro arteko isuna jar dezake. 
- Baina hori hemen eta Parisen ere gertatuko da, ala?  
Orokortuta dagoen praktika bat da. Europako Batasun osora zabalduko dute ikerketa.
- Egiaztatzaile urdina duen oro da susmagarri, beraz?  
(Instagrameko argazkiei begira amaitu da bakarrizketa). 

2. ERANSKINA
Ordenagailua oparitu beharrean, liburua oparitu dit!
BEHARREAN, ORDEZ eta BARIK postposizioak 

	
	Off ahotsa
	Grafismoa
(gorriz markatutakoak azalpenak dira, ez dira pantailan erakusteko)

	HELBURUA ETA ARRETA-GUNEA 
	Kaixo, lagun! 
Gaur, behar edo espero zena ez, baizik eta beste zerbait gertatu dela adieraziko dugu. 
	

	HIZKUNTZA-LAGINA TESTUINGURUAN 
	Entzun dei hau:
	TELEFONO-DEIA

	
	
	· Kaixo, eta zorionak! Urte askotarako! Zer, pozik zaude zure urtebetetzeko opariekin? 
· Eskerrik asko! Bada batzuekin bai, baina ezustekoren bat ere izan dut, ez pentsa! 
· Eta hori? 
· Bada askotan adierazi nion ahizpari ordenagailua behar nuela, baina... ordenagailua oparitu beharrean, liburua oparitu dit! Ez nuen horrelakorik espero! A zer aldea! 

	BEHAKETA GIDATUA 
	Urteak bete dituenak ordenagailua espero zuen, baina ahizpak liburua oparitu dio. Aldea dago, bai! Opari hobea den ala ez, ez dugu guk esango! 
	

	
	Kasu horretan, BEHARREAN erabili du pertsona horrek espero zuena ez, baizik eta beste zerbait jaso duela adierazteko.
	Ordenagailua oparitu beharrean, liburua oparitu dit!

	AZALPEN ESPLIZITUA + ADIBIDEAK ETA KONTRASTEAK
	Behar edo espero zena ez, baizik eta beste zerbait gertatzen dela adierazteko baliabide hauek ditugu, denak ere esanahi berarekin: BEHARREAN, ORDEZ eta BARIK. 
Azter ditzagun:
	BEHARREAN
ORDEZ
BARIK

	
	BEHARREAN 
Postposizio hau aditzekin erabiltzen dugu. 

Esaldiak honela osatzen dira:

Aditza + BEHARREAN

Adibidez:
· Mendira joan beharrean, nahiago dut beste zerbait egin. 
· Amsterdamera joan beharrean, azkenean Bilbon geratu gara abuztuan!
	ARAUA

	
	
	Aditza + BEHARREAN

	
	
	ADIBIDEAK

	
	
	· Mendira joan beharrean, nahiago dut beste zerbait egin. 
· Amsterdamera joan beharrean, azkenean Bilbon geratu gara abuztuan!

	
	ORDEZ 
Postposizio hau ohikoagoa da izenekin erabiltzea. Izen hori NOREN kasuan deklinatzen dugu. 

Esaldiak honela osatzen dira: 

Izena                     +  ORDEZ
(NOREN kasuan) 

Adibidez:
· Haragiaren ordez, arraina zerbitzatu digute. 
· Mikel ez omen da bilerara etorriko. Mikelen ordez, Nerea etorriko da. 
	ARAUA

	
	
	Izena                     +  ORDEZ
(NOREN kasuan) 

	
	
	ADIBIDEAK

	
	
	· Haragiaren ordez, arraina zerbitzatu digute. 
· Mikel ez omen da bilerara etorriko. Mikelen ordez, Nerea etorriko da. 

	
	BARIK 
Postposizio hau mendebaldean erabiltzen dugu. Era guztietako hitzekin erabil dezakegu; izenekin erabiltzen badugu, izen horrek ez du NOREN deklinabide-marka hartuko. 

Esaldiak honela osatzen dira: 

Izena, aditza, erakuslea... + BARIK
(kasu-markarik gabe) 

Adibidez:
· Soineko urdina barik, nahiago dut berdea jantzi. 
· Ura bota barik, ardoa bota die babarrunei! 

	ARAUA

	
	
	Izena, aditza, erakuslea... + BARIK
(kasu-markarik gabe) 

	
	
	ADIBIDEAK

	
	
	· Soineko urdina barik, nahiago dut berdea jantzi. 
· Ura bota barik, ardoa bota die babarrunei! 

	MIKROARIKETAK EDO GALDERA LABURRAK 
	Orain, lagundu baliabide egokiak aukeratzen!
	

	
	Zer erabiliko dugu: beharrean, ala ordez? 
 
· Autoaren ....................... trena aukeratu dugu Bartzelonara joateko. 

	· Autoaren ....................... trena aukeratu dugu Bartzelonara joateko.
· BEHARREAN / ORDEZ

	
	
	· Autoaren ordez trena aukeratu dugu Bartzelonara joateko.

	
	Oso ondo! 
Eta beste honetan? Zein aukeratuko dugu: barik ala ordez? 
 Ez daukazu kontzertura joateko gogorik? Zu ............... ni joan naiteke! 
	· Ez daukazu kontzertura joateko gogorik? Zu ............... ni joan naiteke! 
· BARIK / ORDEZ

	
	· Ez daukazu kontzertura joateko gogorik? Zu barik ni joan naiteke! 
Primeran! 
	· Ez daukazu kontzertura joateko gogorik? Zu barik ni joan naiteke! 

	

(Laburpenaren atalera sartzeko trantsizioa)



	LABURPENA
	Off ahotsa
	Grafismoa

	
	Behar edo espero zena ez, baizik eta beste zerbait gertatzen dela adierazteko:  
BEHARREAN 
ORDEZ 
BARIK 
	BEHARREAN 
ORDEZ 
BARIK 

	
	BEHARREAN
	ARAUA

	
	
	Aditza + BEHARREAN 

	
	
	ADIBIDEAK

	
	
	· Mendira joan beharrean, nahiago dut beste zerbait egin. 
· Amsterdamera joan beharrean, azkenean Bilbon geratu gara abuztuan! 

	
	ORDEZ
	ARAUA

	
	
	Izena                    +   ORDEZ 
(NOREN kasuan) 

	
	
	ADIBIDEAK

	
	
	· Haragiaren ordez, arraina zerbitzatu digute. 
· Mikel ez omen da bilerara etorriko. Mikelen ordez, Nerea etorriko da. 

	
	BARIK
	ARAUA

	
	
	Izena, aditza, erakuslea...    +   BARIK 
(kasu-markarik gabe) 

	
	
	ADIBIDEAK

	
	
	· Soineko urdina barik, nahiago dut berdea jantzi. 
· Ura bota barik, ardoa bota die babarrunei! 

	
	Hurrengo unitatean, azalpen hauen ordez beste batzuk entzungo dituzue! Ondo izan! 

